ईडन गार्डन्स की पिच पर गिलक्रिस्ट-गंभीर की राय जुदा  
पंजाब के कप्तान गिलक्रिस्ट ने कहा कि विकेट बल्लेबाजों के लिए मुश्किल थी। हालांकि कोलकाता के कप्तान गौतम गंभीर उनकी बात से इत्तेफाक नहीं रखते।
किंग्स इलेवन पंजाब के कप्तान एडम गिलक्रिस्ट ने कहा कि ईडन गार्डन्स की विकेट बल्लेबाजों के लिए मुश्किल थी। कोलकाता नाइटराइडर्स के कप्तान गौतम गंभीर हालांकि गिलक्रिस्ट की इस बात से इत्तेफाक नहीं रखते। गंभीर का कहना है कि उनकी टीम के खिलाफ आईपीएल मैच में किंग्स इलेवन को मिली हार के लिए मेहमान टीम के बल्लेबाज जिम्मेदार हैं, पिच नहीं।  गौरतलब है कि किंग्स इलेवन की टीम शनिवार को पहले बल्लेबाजी करते हुए 20 ओवर में 119 रन ही बना सकी और नाइटराइडर्स ने यह लक्ष्य आसानी से हासिल करते हुए मैच 8 विकेट से जीत लिया।  गिलक्रिस्ट ने मैच के बाद पुरस्कार वितरण समारोह में कहा था कि ईडन की पिच बल्लेबाजी के लिए मुश्किल थी, क्योंकि जब उनकी टीम पहले बल्लेबाजी कर रही थी, तो गेंद स्पिन हो रही थी और तेज गेंदबाजों को भी मदद मिल रही थी। गिलक्रिस्ट ने मैच के बाद संवाददाता सम्मेलन में भी अपनी यही राय दोहराई।  उन्होंने कहा, दोनों टीमों के लिए यह एक जैसी थी। इस विकेट पर बल्लेबाजी करना मुश्किल था। कोच्चि की विकेट भी मुश्किल थी, जहां गेंद में निरंतरता नहीं थी। लेकिन यहां यह (गेंद) स्पिन हो रही थी और उछाल ले रही थी।